Karen J. Klint (S), 2004-03-12:
Der har været rigtig mange høringssvar og mange komplicerede høringssvar til det her lovforslag, vi skal sagsbehandle i dag.
Lovforslaget er jo heller ikke en kopi af det, der har været sendt til høring, så vi kunne måske godt have drøftet, hvorvidt det faktisk skulle have været i en ny høringsrunde, inden det kom til drøftelse her i salen.
Teksten er omfattende og kompleks.
Det kan ikke være anderledes, når det er så konventionssikrede områder, der skal lovgives om.
Derfor skal det kommende udvalgsarbejde også afspejle alvoren i sagen og også de mange delelementer.
Socialdemokraterne har altid integration som mål for hele vores arbejde på flygtninge- og indvandrerområdet.
Det har vi også i denne sag.
Integration forudsætter gensidig respekt, når folk med forskellige baggrunde skal udgøre et nyt fællesskab.
Derfor skal vi vise tolerance over for hinanden og turde stille krav og have forventninger til hinanden.
Om genopdragelsesrejser vil jeg understrege, at det er klart omsorgssvigt fra forældrenes side, hvis de sender deres barn ud af landet alene for at forhindre barnets integration i det danske samfund.
Vores mål er at undgå, at børn sendes ud.
Jeg kan fint følge de betænkeligheder, der går på, om vi med dette lovforslag har fundet den eneste rette metode til at forhindre udsendelse til genopdragelse.
Der skal ikke herske tvivl om, at Socialdemokraterne er på barnets side.
Barnet skal ikke udsættes for dobbelt straf, fordi forældrene svigter.
Men politiske visioner alene gør det ikke hos disse familier, der skal have mere massiv hjælp, også hjælp, der kan være grænseoverskridende enten for familien selv, når den ikke ønsker nærkontakt med samfundet, eller for de myndighedspersoner, der er tæt på barnet, og som skal handle på en anden måde end i dag.
For i dag forsvinder børnene, uden der forlods har været grebet godt nok ind, for så havde vi jo kunnet beskytte barnet mod udsendelsen.
Barnet har ikke nødvendigvis altid lige stor tilknytning til begge forældre, og derfor støtter vi, at det skal være relationen mellem barn og forældre og ikke bare den juridiske forældremyndigheds ret, der vægtes, når et barn søger om at komme til Danmark.
Bopæl i to lande vanskeliggør, at et barn kan bo på skift hos sine forældre, som det jo kan i Danmark hos mange skilsmissefamilier.
Derfor er der indbygget den konventionsbeskyttelse, der er omkring samkvem, sådan at børn også kan sikres samkvem hos forældre, uden at det skader dem, når man tæller op omkring tilknytningsret.
Så samkvem i et andet land skader altså ikke barnets muligheder for at være her i landet.
Det er vigtigt også for os, at familien beskyttes som en samlet enhed.
Derfor fik vi med fra det udkast, der blev sendt i høring, og det lovforslag, vi har nu, at søskende skal følges ad.
Vedrørende religionsafsnittet har mange været oppe af stolene.
Jeg har det ligesom den forrige ordfører, at man faktisk godt kan sætte sig lidt ned igen.
For vi mener ikke, der er noget grundlovsstridigt i det, der er her.
Vi vil gerne understrege, at alle borgere har ret til at dyrke deres tro på egen måde, men det forhindrer ikke, at der skal være regler i samfundet, som også religiøse forkyndere og andre skal indordne sig under.
Der gælder kollektive hensyn til samfundet.
Og jeg har det faktisk godt med, at vi i et af høringssvarene også får afklaret, at menneskerettighederne på individniveau står over konventioner om retten til religionsfrihed.
Når vi stiller krav til andre, nytter det ikke noget, at vi kun nøjes med at stille krav og forventninger.
Vi skal så også hjælpe dem med nogle værktøjer, så de kan leve op til de forventninger.
Derfor synes vi også, det kunne være meget god idé at følge op f.eks. med tænketankens forslag omkring et introduktionskursus for udenlandske forkyndere, der kommer her til landet, så de har noget at have mulighederne i for at leve op til vores forventninger.
Vi vil gerne kvittere for, at vores forslag omkring udenlandske praktikanters forhold her i Danmark, altså vores B 86, er kommet med i forslaget, sådan at vi nu får regulerede forhold på området.
Vi må så se på under udvalgsarbejdet, hvordan det kan håndteres.
Lige nu er det klaret, ved at det så også tæller med i forhold til børnenes mulighed for forældresammenføring, at hvis man har voldelige forældre, skal man selvfølgelig ikke være forpligtet til at bo hos de voldelige forældre.
Debatten har vist, at der er brug for mange ting i forslaget her.
Jeg tror også, at vi får brug for at indbygge en evaluering af konsekvenserne af forslaget.
Så det er vi meget åbne over for.
Og som sagt er vi også åbne over for, at der skal være den udvalgsbehandling og dermed den fornødne tid, så loven ikke forhastes igennem.